CELEX: 32011D0821
Language: sk
Date: 2011-12-07 00:00:00
Title: 2011/821/EÚ: Vykonávacie rozhodnutie Komisie zo 7. decembra 2011 o uznaní Kapverd podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov [oznámené pod číslom K(2011) 8998]  Text s významom pre EHP

9.12.2011   
            
            
               SK
            
            
               Úradný vestník Európskej únie
            
            
               L 327/67
            
         VYKONÁVACIE ROZHODNUTIE KOMISIE
   zo 7. decembra 2011
   o uznaní Kapverd podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov
   [oznámené pod číslom K(2011) 8998]
   (Text s významom pre EHP)
   (2011/821/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (1), a najmä na jej článok 19 ods. 3 prvý pododsek,
   so zreteľom na žiadosť Cypru z 13. mája 2005,
   keďže:
   
               (1)
            
            
               Podľa smernice 2008/106/ES sa členské štáty môžu rozhodnúť potvrdiť príslušné osvedčenia o spôsobilosti námorníkov, ktoré vydali tretie krajiny pod podmienkou, že príslušnú tretiu krajinu uznala Komisia. Tieto tretie krajiny musia spĺňať všetky požiadavky Dohovoru Medzinárodnej námornej organizácie (IMO) o normách výcviku, kvalifikácie a strážnej služby námorníkov, 1978 (dohovor STCW) (2) v znení zmien a doplnení z roku 1995.
            
         
               (2)
            
            
               Listami z 13. mája 2005 a 1. decembra 2005 požiadal Cyprus o uznanie Kapverd. Komisia po prijatí danej žiadosti posúdila systémy prípravy a osvedčovania na Kapverdách s cieľom overiť, či Kapverdy spĺňajú všetky požiadavky dohovoru STCW a či boli prijaté primerané opatrenia na zabránenie podvodom pri osvedčovaní. Toto posúdenie sa opieralo o výsledky inšpekcie, ktorú v júni 2006 vykonali odborníci z Európskej námornej bezpečnostnej agentúry. Počas tejto inšpekcie sa zistili určité nedostatky v systémoch prípravy a osvedčovania.
            
         
               (3)
            
            
               Komisia členským štátom poskytla správu o výsledkoch posúdenia.
            
         
               (4)
            
            
               Listami z 2. februára 2009, 8. decembra 2009 a 17. septembra 2010 Komisia požiadala Kapverdy, aby poskytli dôkazy nápravy zistených nedostatkov.
            
         
               (5)
            
            
               Listami z 23. apríla 2009, 19. januára 2010, 4. decembra 2010, 25. februára 2011, 10. marca 2011 a 25. mája 2011 Kapverdy poskytli požadované informácie a dôkazy týkajúce sa vykonávania vhodných a dostatočných nápravných opatrení na odstránenie väčšiny nedostatkov zistených počas posudzovania súladu.
            
         
               (6)
            
            
               Zostávajúce nedostatky sa týkajú na jednej strane niektorých chýbajúcich výcvikových zariadení v jednej z kapverdských inštitúcií vzdelávania a prípravy námorníkov a na druhej strane školení na prípravné kurzy týkajúce sa oddielu A-III/2 kódexu STCW. Preto boli Kapverdy vyzvané, aby v tejto súvislosti uplatnili ďalšie nápravné opatrenia. Tieto nedostatky však neoprávňujú na to, aby sa spochybňovala celková úroveň plnenia požiadaviek STCW na prípravu a osvedčovanie kapverdských námorníkov.
            
         
               (7)
            
            
               Z výsledku posudzovania súladu a vyhodnotenia informácií, ktoré poskytli Kapverdy, vyplýva, že Kapverdy spĺňajú príslušné požiadavky dohovoru STCW a že prijali primerané opatrenia na zabránenie podvodom pri osvedčovaní.
            
         
               (8)
            
            
               Opatrenia ustanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí,
            
         PRIJALA TOTO ROZHODNUTIE:
   Článok 1
   Na účely článku 19 smernice 2008/106/ES sa Kapverdy uznávajú, pokiaľ ide systémy prípravy a osvedčovania námorníkov.
   Článok 2
   Toto rozhodnutie je určené členským štátom.
   
      V Bruseli 7. decembra 2011
      
         
            Za Komisiu
         
         Siim KALLAS
         
            podpredseda
         
      
   
   
      (1)  Ú. v. EÚ L 323, 3.12.2008, s. 33.
   
      (2)  Prijatý Medzinárodnou námornou organizáciou.